CELEX: 62010TN0066
Language: sk
Date: 2010-02-15 00:00:00
Title: Vec T-66/10: Žaloba podaná 15. februára 2010 — Zuckerfabrik Jülich/Komisia

1.5.2010   
            
            
               SK
            
            
               Úradný vestník Európskej únie
            
            
               C 113/51
            
         Žaloba podaná 15. februára 2010 — Zuckerfabrik Jülich/Komisia
   (Vec T-66/10)
   2010/C 113/82
   Jazyk konania: nemčina
   
      Účastníci konania
   
   
      Žalobkyňa: Zuckerfabrik Jülich AG (Jülich, Nemecko) (v zastúpení: H.-J. Prieß a B. Sachs, Rechtsanwälte)
   
      Žalovaná: Európska komisia
   
      Návrhy žalobkyne
   
   
               —
            
            
               zrušiť nariadenie Komisie (ES) č. 1193/2009 z 3. novembra 2009, ktorým sa opravujú nariadenia (ES) č. 1762/2003, (ES) č. 1775/2004, (ES) č. 1686/2005 a (ES) č. 164/2007 a ktorým sa stanovuje výška produkčných odvodov v sektore cukru na hospodárske roky 2002/2003, 2003/2004, 2004/2005 a 2005/2006,
            
         
               —
            
            
               zaviazať žalovanú na náhradu trov konania.
            
         
      Žalobné dôvody a hlavné tvrdenia
   
   Žalobkyňa ako prvý žalobný dôvod analogicky uvádza porušenie článku 233 ES (článok 266 ZFEÚ), pretože Komisia neprebrala rozsudok Súdneho dvora z 8. mája 2008, Zuckerfabrik Jülich a i. (C-5/06 a C-23/06 až C-36/06, Zb. s. I-3231). V tomto rozsudku Súdny dvor určil, akým spôsobom sa majú stanoviť parametre „exportovateľný zostatok“ a „celkové množstvo exportných záväzkov“ pri výpočte produkčných odvodov na hospodárske roky 2002/2003 až 2005/2006. Žalobkyňa zastáva názor, že Komisia zmenila v napadnutom nariadení aj tretí parameter „celkovú hodnotu náhrad“, aj keď tento výpočet nebol predmetom skúmania vo veci Zuckerfabrik Jülich.
   Žalobkyňa ako druhý žalobný dôvod uvádza, že Komisia porušila článok 15 ods. 1 písm. d) nariadenia (ES) č. 1260/2001 (1), ako aj zmysel a cieľ tohto nariadenia. V tejto súvislosti uvádza, že Komisia do celkovej hodnoty náhrad započítala aj vývozné náhrady, ktoré neboli využité a zaplatené. Ďalej paušalizovanie mesačných vývozov zapríčiňuje nepresnosti vo výpočte. V súvislosti s tým žalobkyňa uvádza, že Súdny dvor vo veci Zuckerfabrik Jülich zakázal stanovenie vyššej celkovej straty než sú výdavky spojené s náhradami.
   Po tretie došlo k porušeniu zákazu spätnej účinnosti, pretože Komisia napadnutým nariadením retroaktívne zmenila celkovú hodnotu náhrad.
   V rámci štvrtého žalobného dôvodu uvádza, že Komisia už nemala právomoc prijať nariadenie o stanovení výšky produkčných odvodov pre cukor na hospodárske roky 2002/2003 až 2005/2006 z 3. novembra 2009, pretože ako právny základ uvádzala nariadenie č. 1260/2001, ktoré v čase prijatia napadnutého nariadenia už stratilo platnosť, nijaký iný právny základ sekundárneho práva neexistoval a podľa relevantných ustanovení Zmluvy ES bola príslušná Rada a nie Komisia.
   V piatom žalobnom dôvode vytýka porušenie článku 37 ods. 2 ES, pretože na základe tohto ustanovenia by sa na prijatie nariadenia muselo uplatniť iné konanie.
   Napokon uvádza porušenie povinnosti odôvodnenia podľa článku 253 ES (teraz článok 296 ods. 2 ZFEÚ), pretože Komisia odôvodňuje napadnuté nariadenie tým, že vykonáva rozsudok vydaný vo veci Zuckerfabrik Jülich, ale podľa názoru žalobkyne sa neriadi odporúčaniami uvedenými v tomto rozsudku.
   
      (1)  Nariadenie Rady (ES) č. 1260/2001 z 19. júna 2001 o spoločnom organizovaní trhu v sektore cukru (Ú. v. ES L 178, s. 1; Mim. vyd. 3/033, s. 17).